Anders Børresen Hasle

Anders Børresen Hasle (født 8. februar 1868 i Sandar i Vestfold, død 14. november 1939 i Sandefjord) var næringsdrivende og politiker (Venstre).Vilhelm Haffner: Stortinget og statsrådet 1915–1945, bind 1, Oslo 1949, side 297.

Hasle begynte som ung gutt i skomakerlære. Etter endt læretid reiste han i 1886 til sjøs og tok i 1888 styrmannseksamen. Reiste i tiden etter til Amerika, der han blant annet tilegnet seg kunnskap om skofabrikasjon. I begynnelsen av 1890-årene slo han seg ned i Sandefjord, og etablerte i 1893 en trikotasjeforretning kombinert med skomakeri. I 1908 startet han Sandefjord skofabrikk.

Hasle deltok i mange år i det kommunale og politiske liv i Sandefjord. Han var medlem av bystyret  i 40 år, fra 1899 til sin død. I rundt 25 år satt han i formannskapet, og han var ordfører 1905–1907. Han hadde ellers mange verv på ulike arenaer: blant annet i styret i Sandefjord Sparebank og Sandefjords Handelsbank og i representantskapet i Privatbanken i Sandefjord. Han var aktiv i avholdsbevegelsen og i religiøst arbeid.

Hasle var vararepresentant til Stortinget for bykretsen Larvik og Sandefjord 1916–1918. Han møtte høstsesjonen 1917 og store deler av 1918 og satt da i tollkomiteen.

Referanser

 Eksterne lenker 


Kategori:Ordførere i Sandefjord
Kategori:Venstre-ordførere i Vestfold
Kategori:Vararepresentanter til Stortinget
Kategori:Norske næringslivsledere
Kategori:Skomakere
Kategori:Personer fra Sandefjord kommune